แอลเอ็มจีจุกสินไหมพรบ.ทำพิษ
ขึ้นเบี้ยประกันชั้น1อุดขาดทุน6เดือนยิ้มรับเบี้ยรวมพุ่ง30%
19 ส.ค. 2554

ขึ้นเบี้ยประกันชั้น1อุดขาดทุน6เดือนยิ้มรับเบี้ยรวมพุ่ง30%
แอลเอ็มจีอ่วม เบี้ยประกัน พ.ร.บ.เริ่มขาดทุน จ่ายค่าสินไหมเพิ่ม 2 แสนบาท ตามความคุ้มครองใหม่
นายจอห์น ฟู ประธานบริหารสูงสุด บริษัท แอลเอ็มจี ประกันภัย เปิดเผยว่า ปัจจุบันผลการดำเนินงานในส่วนของเบี้ยประกันภาคบังคับหรือประกัน พ.ร.บ. เริ่มประสบภาวะขาดทุนแล้วจากเดิมที่มีกำไร 
ทั้งนี้ เป็นผลมาจากบริษัทมีค่าใช้จ่ายด้านค่าสินไหมเพิ่มขึ้นจากการเพิ่มความคุ้มครองของประกัน พ.ร.บ.ในกรณีที่เสียชีวิตเป็น 2 แสนบาท จากเดิม 1 แสนบาท และค่าชดเชยรายวันกรณีรักษาตัวเป็นผู้ป่วยอีกวันละ 200 บาท แต่ไม่เกิน 20 วัน เพิ่มขึ้นมาจากเดิมที่ไม่มี ซึ่งมีผลบังคับใช้มาตั้งแต่วันที่ 1 ม.ค. 2553 
“จากเดิมเบี้ย พ.ร.บ.ยังพอมีกำไร ไปช่วยเบี้ยประกันชั้น 1 ได้ แต่ตอนนี้ไม่ได้แล้ว และเราคงไม่เน้นอะไรเป็นพิเศษ เพียงแต่มีไว้ขายพ่วงไปกับเบี้ยประกันชั้น 1 เท่านั้น” นายฟู กล่าว
นายฟู กล่าวว่า จากอัตราเงินเฟ้อที่อยู่ประมาณ 34% ในแต่ละปี จำเป็นต้องปรับเพิ่มเบี้ยประกันรถชั้น 1 ขึ้น แต่ปรับขึ้นประมาณครึ่งหนึ่ง หรือ 2% ของอัตราเงินเฟ้อเท่านั้น ส่วนที่เหลือบริษัทใช้วิธีการลดต้นทุนดำเนินการเอง 
“การนำเทคโนโลยีที่ทันสมัยมาพัฒนาด้านการเคลม หรือชดใช้ค่าสินไหมให้กับลูกค้า ซึ่งช่วยลดต้นทุนได้ 1.72% หรือประมาณปีละ 90 ล้านบาท” นายฟู กล่าว
นายฟู กล่าวว่า ผลการดำเนินงานในช่วง 6 เดือนแรกของปีนี้ มีอัตราเติบโตประมาณ 30% หรือมีเบี้ย 2,400 ล้านบาท คาดว่าทั้งปีจะได้เบี้ยประมาณ 5,000 ล้านบาท รายได้หลักมาจากเบี้ยรถยนต์ 89% ที่มีอัตราความเสียหายต่อเบี้ยประมาณ 60% ส่วนรายได้จากเบี้ยที่ไม่ใช่รถยนต์ หรือนันมอเตอร์อยู่ที่ 11%
สำหรับการเติบโตเป็นผลมาจากตัวแทนเพิ่มขึ้น 200-300 คนต่อปี จากปัจจุบันมี 2,000-3,000 คน และการขยายงานผ่านช่องทางการขายผ่านโทรศัพท์ หรือเทเลมาร์เก็ตติงผ่านพนักงานที่มีอยู่ 100 คน ที่ร่วมกับกับบัตรอิออนเสนอขายประกันอุบัติเหตุส่วนบุคคล หรือพีเอ ค่าเบี้ยเดือน 200-300 บาท กับทุนประกันที่ 1-3 ล้านบาท 
“จับกลุ่มลูกค้าที่มีรายได้ระดับกลางลงล่าง และในช่วงครึ่งปีหลังนี้จะออกประกันสุขภาพจับกลุ่มลูกค้าระดับบน ค่าเบี้ยเริ่มที่ 4-5 หมื่นบาท ซึ่งเป็นกลุ่มที่มีความเสี่ยงน้อย คู่แข่งยังไม่มากนัก และยังมีแบบประกันรถชั้น 1 ที่จะออกมาใหม่” นายฟู กล่าว